Iċ-Chairman tal-Kumtat Job+ Clyde Caruana ħabbar dalgħodu li aktar minn 2,000 familja mistennija jgawdu minn servizz ta’ childcare b’xejn sal-aħħar tas-sena. Meta kien qiegħed jitkellem fuq il-programm TVAM, Caruana qal li x-xahar li għadda għalqu n-negozjati maċ-ċentri privati fejn kien hemm perjdou ta’ disa’ xhur dwar x’se jiġi offrut f’dawn iċ-ċentri. Qal li l-ftehim sar ma’ 55 ċentru privat u kien biss ftit minnhom li mhux se jieħdu sehem f’din l-inizjattiva. Qal li minn issa diġà bdew jintlaqgħu l-applikazzjonijiet għal dan is-servizz li se jkun qed jibda jiġi offrut fl-1 ta’ April li ġej u li dwaru se jkunu qed jingħataw aktar dettalji fil-ħin li ġej. Dan ifisser li l-applikazzjonijiet diġà qegħdin fiċ-ċentri kemm f’Malta u kemm Għawdex u għaldaqstant il-ġenituri jistgħu jiġbru l-applikazzjoni tagħhom miċ-childcare centre. Caruana żied jgħid li kienu qed jantiċipaw li se jkun hemm hemm żieda fid-domanda iżda jidher li din se tkun ħafna akbar milli kienu qed jantiċipaw. Rigward postijiet fiċ-childcare, qal li ħafna mill-postijiet illum għandhom postijiet battala li jistgħu jilqgħu aktar tfal għax kien hemm ħafna familji li ma kinux jifilħu jħallsu għalih, iżda mindu bdiet tinfirex il-kelma li l-Gvern beda jiddiskuti dwar dan is-servizz, mistenni jkun hemm mas-seba’ ċentri oħajn li se jiftħu fix-xhur li gejjin. Fil-preżent f’pajjiżna hawn madwar 70 childcare centre, 55 ċentru li huma privati, 12 tal-gvern u ieħor ġdid fil-gżira. Caruana qal li dan se jkun l-aħħar ċentru li se jiftaħ il-Gvern biex ikun il-privat li jespandi dan is-servizz. Hemm ukoll iċ-ċentru tal-università u oħrajn f’entitajiet governattivi. Huwa żied jgħid li anke l-istudenti se jkunu qed jibbenefikaw minn din il-miżura ta’ childcare. Is-Sur Caruana qal li se jibbenifikaw dawk li qegħdin fl-edukazzjoni jew fix-xogħol. Spjega li jekk l-omm mhux qed taħdem, tibqa’ s-sistema ta’ tax reduction. Qal li l-miżura hija intenzjonata għal dawk li jridu jaħdmu jew iżiedu l-ammont ta’ sigħat ta’ xogħol. Huwa spjega li mhemmx limitu minimu jew massimu ta’ kemm wieħed jista’ jgawdi minn dan is-servizz u li s-sistema se tkun qed taħdem skont kemm taħdem. L-omm se tinghata ammont ta’ sigħat ta’ childcare b’xejn fiċ-ċentru tal-għażla tagħha,  l-istess ammont ta’  sigħat li taħdem. Se tingħata siegħa kuljum aktar sakemm twassal lil uliedha f’dawn iċ-ċentri u fuq dan l-ammont kollu se tkun qed jingħata 10% oħra. Caruana żied jgħid li l-Gvern ħalla lill-privat ħieles li jkollu l-ħinijiet tiegħu u li qed jantiċipa li se jkun hemm min joffri dan is-servizz anke fi tmiem il-ġimgħa. Tenna li d-domanda se tiżdied b’mod sostanzjali u għalhekk qed jantiċipaw li dawn se jkunu aktar flessibbli fis-servizz li se joffru. Qal l-ammont li se jkun qed jagħti l-Gvern huwa ta’ €3 fis-siegħa meta l-medja mħallsa llum hija ta’  €2.25 is-siegħa waqt li żied jgħid li l-Gvern se jagħti dan l-ammont biex nagħmlu qabża fil-kwalità. Qal li ladarba d-domanda se tiżdied u se jkun hemm aktar riżorsi finanzjarji, iċ-ċentri se jkunu qed jikkompetu fuq il-kwalità. Semma kif fil-preżent hemm stennija ta’ madwar 500 persuna u li dawn se jkunu qed isibu ruħhom fis-settur privat. Huwa żied jgħid li l-familji se jkunu qed jiffrankaw mal-€11,000 u €12,000 fi snin li se jkunu qed jibagħtu lil uliedhom f’dawn iċ-ċentri. Sostna li issa b’dan is-servizz hija għażla tal-ġenituri jekk jaħdmux jew jibqgħu d-dar. Mistoqsi jekk hux se tiżdied il-parteċipazzjoni tan-nisa fid-dinja tax-xogħol, Caruana qal li hemm ammont kbir li qalu li jżiedu aktar is-sigħat ta’ ħidma. Qal li dawn weħidhom se jżiedu l-ammont ta’ sigħat ta’ produzzjoni minn 800,000 għal miljun siegħa fis-sena. 1,750 se jibdew jibbenefikaw mis-servizz tal-Breakfast Club Iċ-Chairman tal-Kumitat tal-Jobs+ żied jgħid li servizz ieħor li se jiġi offrut huwa dak tal-Brekfast Club. Biex tkun indirizzata l-problema għal dawk il-ġenituri li jibagħtu lil uliedhom fil-primarja, mill-1 ta’ April, il-Gvern se jniedi wkoll is-servizz tal-Breakfast Club fejn dawn se jkunu jistgħu jattendu l-iskola fis-7.00 a.m. Rigward il-garanzija għaż-żgħażagh qal li digà ħarġu t-tenders għaliha u se jkunu qed jagħtu tagħrif fil-ġimgħat li ġejjin, waqt li fiż-żmien li ġej se tkun qed tiġi aġġornata l-Politika tax-Xogħol f’pajjiżna li tmur lura għal għaxar snin ilu. Caruana żied jgħid li hemm interess qawwi għal dawn is-servizzi u kull min irid jistaqsi jista’ jibgħat email fuq [email protected] Rapport: Owen Galea